
	2025 жылы Қазақстан Республикасы Сыртқы істер министрлігі мен «KazAID» КЕАҚ арасындағы қызметтерді мемлекеттік сатып алу туралы шартына сәйкес келесі жобалар іске асырылды:
1) «Авиценна: Денсаулық сақтау» бағдарламасы; 
2) «Достық: Дипломатия» бағдарламасы; 
3) «Достық: Цифрландыру» бағдарламасы;
4) Дамуға ресми көмек (ДРК) мәселелері бойынша халықаралық ынтымақтастық.

«Авиценна: Денсаулық сақтау» бағдарламасы
2025 жылғы 10 сәуір мен 2 мамыр аралығында Астана медицина университетімен (АМУ) және Түрік ынтымақтастық және үйлестіру агенттігімен (TIKA) бірлесіп, Астана қаласындағы АМУ базасында «Авиценна: Денсаулық сақтау» бағдарламасы өткізілді. Оқыту университеттің академиялық ұтқырлық бағдарламасы аясында «Фармакогнозия», «Денсаулықты нығайту негіздері», «Медициналық оңалтудың негіздері», «Сот медицинасының негіздері» және «Медициналық заң негіздері» пәндері бойынша жүргізілді.
Қатысушылардың бірінші легі 2025 жылғы 10 сәуірде, екінші легі 17 сәуірде оқуды бастады. Бірінші лекте И.К. Ахунбаев атындағы Қырғыз мемлекеттік медицина академиясының (ҚММА) 4 студенті болды. Қатысушылардың екінші легінде 6 болды: Ош мемлекеттік университетінің (ОшМУ) 3 студенті және Әбу Әли ибн Сина атындағы Тәжік мемлекеттік медицина университетінің (ТММУ) 3 студенті.
Бағдарлама шеңберінде «KazAID» КЕАҚ тарапынан қатысушыларға жатақта тұру, тәуліктік ақы, сонымен қатар мәдени бағдарлама ұсынылды. «KazAID» КЕАҚ Астана қ. көрікті жерлерімен, оның ішінде «Бәйтерек» монументі, «Нұржол» бульвары, «Хан Шатыр» СОО, EXPO-2017, Астананың Республикалық бас мешітімен танысу мақсатында шолу экскурсияларын ұйымдастырды. Бұған қоса, қатысушылар Қазақстан Республикасының Ұлттық музейіне барды.

«Достық: Дипломатия» бағдарламасы 
2025 жылғы 27-28 мамыр аралығында Астана қ. Қазақстан Республикасы Президентінің жанындағы Мемлекеттік басқару академиясының (МБА) көмегімен ұйымдастырылған «Достық: Дипломатия» бағдарламаның компоненті іске асырылды. Бағдарлама Орталық Азия өңірінің орнықты дамуының маңызды элементі ретінде трансшекаралық су ынтымақтастығы мәселелеріне арналды.
Іс-шараға Орталық Азия елдерінің сыртқы саяси ведомстволардың өкілдері қатысты. Қатысушылардың жалпы саны 11 адамды құрады, олардың ішінде офлайн форматтағы 10 қатысушы (Тәжікстан, Түрікменстан, Қырғызстан, Өзбекстан) және онлайн форматтағы Түрікменстаннан келген 1 қатысушы.
2025 жылғы 27 мамырда бағдарлама аясында Халықаралық Аралды құтқару қорының Атқарушы комитетіне оқу сапары ұйымдастырылды. Қатысушыларға ұйымның ағымдағы қызметі,  сондай-ақ Арал теңізінің құрғауының экологиялық салдарын еңсеруге және өңірлік ынтымақтастықты дамытуға бағытталып, жүзеге асырылып жатқан жобалар туралы ақпарат ұсынылды. Осы алаң аясындағы Орталық Азия елдері арасындағы өзара іс-қимылдың көпжақты форматына ерекше назар аударылды.
Ресми бөлімнен кейін «Астана-Бәйтерек» монументін, Республикалық бас мешітін және EXPO-2017 аумағын қоса алғанда, қалалық инфрақұрылымның негізгі көрікті жерлерімен және объектілерімен танысуға бағытталған Астана қ. бойынша қатысушылар үшін мәдени бағдарлама өткізілді. Агенттік әуе билеттердің, жатақта тұрудың (East Astana Hotel» қонақ үйі) құндарын өтеді, сондай-ақ толық ұйымдастырушылық және логистикалық қолдауды қамтамасыз етті.
2025 жылы «Достық: Дипломатия» бағдарламасын іске асыру өңір елдерінің сыртқы саяси ведомстволары өкілдерінің арасындағы кәсіби байланыстарды нығайтуға, сараптамалық диалогты кеңейтуге және қатысушылардың трансшекаралық су бойынша өзара әрекеттесу саласында біліктілік деңгейін арттыруға ықпал етті.

«Достық: Цифрландыру» бағдарламасы
2025 жылғы 25-27 тамыз аралығында «Орталық Азия елдері үшін цифрлық трансформация және ынтымақтастық бойынша потенциалды дамыту» бірлескен бағдарламасы аясында Корея халықаралық ынтымақтастық агенттігімен (KOICA) серіктестікте «Достық: Цифрландыру» бағдарламасы Astana Hub базасында өтті.    
Іс-шараға Орталық Азиядан келген цифрлық технологиялар және сыртқы істер министрліктерінің 14 өкілі (Қырғыз Республикасынан 3 қатысушы, Тәжікстан Республикасынан 3 қатысушы, Түрікменстаннан 3 қатысушы және Өзбекстан Республикасынан 5 қатысушы), сонымен қатар Қазақстан Республикасының 10 өкілі (оның ішінде Қазақстан Республикасы Президент Әкімшілігінен, Үкімет Аппаратынан, Цифрлық даму, инновациялар және аэроғарыш өнеркәсібі министрлігі (бұдан әрі – ЦДИАМ) қатысты.
Корей тарапынан семинар спикерлері Корея Республикасының мемлекеттік басқару және цифрлық трансформация саласындағы сарапшылары –  Корё Университетінің Профессоры Х.Чой және Сукмён Әйелдер Университетінің Профессоры Ч.Пак болды. Сессия барысында спикерлер мемлекеттік басқару жүйесі, корей саясатының цифрлық трансформациясының негіздері мен ведомствоаралық ынтымақтастығы туралы ақпаратты ұсынды.
Семинарда қазақстандық тараптан «ҰАТ» АҚ өкілдері Маркетинг және стратегия бойынша басқарушы директоры А.Бәймен, Басқарма төрағасының орынбасары Г.Исабекова, Жасанды интеллект бойынша басқарушы директоры А.Самойлов және Жасанды интеллект департаментінің директоры А.Жангелдин, сонымен қатар электрондық үкімет пен жасанды интеллект бойынша қазақстандық тәжірибе мен біліммен бөліскен TrustMe және QazTWIN өкілдері сөз сөйледі.      
Қатысушылар үшін бұл алаң цифрлық технологияларды одан әрі қолдану және халықаралық ынтымақтастық мәселелері бойынша тәжірибе және пікір алмасу мүмкіндігін туғызды. ЦДИАМ қолдауымен қатысушыларға арнайы Астана қаласы халқының Цифрлық кеңсесін аралау ұйымдастырылды, сонымен қатар қатысушылар Қазақстанның IT және жасанды интеллект саласындағы жетістіктерімен танысу үшін Astana Hub халықаралық кластерінің бас кеңсесін аралады. 
Астана қ. әкімдігінің және «Astana Tourism» туризм дамыту орталығының көмегімен Астана қ. көрікті жерлерімен танысу мақсатында мәдени бағдарлама аясында экскурсиялар ұйымдастырылды. 
Осы бағдарламаға қатысу өңірлік цифрлық трансформацияны дамытуға елеулі үлес қосты, сондай-ақ қазақстандық мамандарға өз біліктілігін арттыруға және халықаралық ынтымақтастық көкжиегін кеңейтуге мүмкіндік берді.
2026 және 2027 жылдары бағдарламаны Корея Республикасында цифрландыру саласындағы корей тәжірибесін зерделеу және Орталық Азия елдерінде озық технологияларды қолдану үшін жалғастыру жоспарлануда.

«KazAID» КЕАҚ-тың бюджеттен тыс қаражат есебінен ұйымдастырылған қосымша іс-шаралар

Тәуекелдерді басқару бойынша мастер-жаттықтырушылар бағдарламасының жұмыс тобының семинары (кеден саласы)
2025 жылғы 3-7 ақпан аралығында Дүниежүзілік кеден ұйымы (ДКҰ), Жапонияның халықаралық ынтымақтастық агенттігі (JICA), ҚР Қаржы министрлігінің Мемлекеттік кірістер комитетінің тәуекелдерді басқару бойынша мастер-жаттықтырушылар бағдарламасы (МЖБ) аясында Агенттік жұмыс тобы семинарын өткізді. 
Іс-шараға 8 мемлекеттен келген 20 өкіл қатысты: Әзербайжан, Армения, Грузия, Қазақстан, Қырғызстан, Тәжікстан, Түрікменстан және Өзбекстан. Қатысушылар арасында – кеден саласындағы жетекші мамандар мен ДКҰ сарапшылары болды.
Семинар аясында тәуекелдерді басқару тетіктерін жетілдіруге, тауарларды шығару уақытын мониторингтеу мен талдауға, сондай-ақ мастер-жаттықтырушыларды даярлаудың кәсіби дағдыларын дамытуға бағытталған негізгі мәселелер қаралды.

Орталық Азия елдері үшін деректерді визуализациялау бойынша өңірлік семинар
2025 жылғы   8-10   қазан аралығында  Агенттік Астана халықаралық университеті (AIU) алаңында Ұлттық статистика бюросы (ҰСБ), TIKA, БҰҰ Азия және Тынық мұхиты үшін статистикалық институты (SIAP) және БҰҰ Азия және Тынық мұхиты үшін Экономикалық және әлеуметтік комиссиясының Статистика бөлімімен бірлесіп Орталық Азия елдері үшін деректерді визуализациялау бойынша өңірлік   семинар   өткізді.   Қырғызстан,   Тәжікстан,   Өзбекстан   және Қазақстанның статистиктері, деректер талдаушылары және зерттеушілері қатысты. Қатысушылардың жалпы саны 23 адамды құрады. 
Семинардың мақсаты Орталық Азия елдерінің статистиктеріне күрделі деректер жиынтығын түсінікті және көрнекі визуалды формаларға түрлендіруге мүмкіндік беретін әдістерді игеруге жәрдемдесу көрсету болды. Іс-шара   аясында   теориялық   және   практикалық   сессиялар   өткізілді. Оқытушылар   ретінде   SIAP,   ЭСКАТО   және   ҰСБ   Ақпараттық-есептеу орталығының өкілдері сөз сөйледі.

«Ауыл шаруашылығы саласындағы цифрлық және жасыл трансформация» семинары 
2025 жылғы 28 қарашада Агенттік Жапон халықаралық ынтымақтастық агенттігімен (JICA) және Қырғыз-жапон адам ресурстарын дамыту орталығымен (KRJC) бірлесіп Бішкек қаласында «Ауыл шаруашылығы саласындағы цифрлық және жасыл трансформация» тақырыбында семинар өткізді. Іс-шара К.И.Скрябин атындағы Қырғыз ұлттық аграрлық университетінің (ҚҰАУ) базасында өткізілді. 
Семинарға 85 адам қатысты. Оның ішінде 15-і Қырғыз Республикасының мемлекеттік органдарының өкілдері. Семинарға қатысушылардың едәуір бөлігін Қырғыз ұлттық аграрлық университетінің студенттері құрады. Семинар барысында топырақты тығыздау мәселелерін шешуге және агроөнеркәсіп өндірісінің тұрақтылығын арттыруға, сондай-ақ ауыл шаруашылығы және экологиялық мониторингте спутниктік деректер мен ақпараттық технологияларды пайдалануға байланысты тақырыптар қаралды. 

Тәжірибе және білім алмасу мақсатында халықаралық ынтымақтастық орнату 
2025 жылы KazAID тәжірибе мен білім алмасуға, институционалдық әлеуетті нығайтуға және әріптестік желіні кеңейтуге бағытталған халықаралық ынтымақтастықты дамыту жөніндегі стратегиялық бағытты дәйекті іске асыруды жалғастырды. Агенттіктің осы бағыттағы қызметі шарттық жұмысты, кездесулер өткізуді, халықаралық іс-шараларды ұйымдастыруды, шетелдік сапарларға қатысуды, сондай-ақ бірлескен білім беру және сараптамалық бастамаларды іске асыруды қамтитын кешенді және жүйелі сипатта болды.
Есепті кезеңде халықаралық өзара іс-қимылдың жоғары қарқындылығы қамтамасыз етілді. Халықаралық ұйымдардың, халықаралық даму агенттіктерінің, БҰҰ жүйесі мекемелерінің, дипломатиялық миссиялардың, сондай-ақ мемлекеттік органдар мен сараптамалық қоғамдастықтың өкілдерімен барлығы 200-ден астам кездесу өткізілді. Аталған кездесулер екіжақты негізде де, халықаралық іс-шаралар шеңберінде де өткізілді және ынтымақтастықтың басым бағыттарын талқылауға, бірлескен жобаларды келісуге, дамуға ресми көмек саласындағы тәжірибе алмасуға, сондай-ақ шетелдік әріптестермен үйлестіруді нығайтуға бағытталған. БҰҰДБ, БҰҰ Балалар қоры, JICA, KOICA, TIKA, ХКҰ, АТМЭӘК, ЭЫДҰ және басқа да халықаралық даму институттары сияқты ұйымдармен өзара іс-қимыл жасалды.
Есепті жылы халықаралық ынтымақтастықты институттандырудың негізгі құралы бірқатар халықаралық және ұлттық әріптестермен өзара түсіністік және ынтымақтастық туралы меморандумдар жасасу болды. 2025 жылғы 23 қаңтарда Л.Н.Гумилев атындағы Еуразия ұлттық университетімен кадрлар даярлау, ғылыми-талдамалық сүйемелдеу және бірлескен білім беру іс-шараларын өткізу саласындағы өзара іс-қимылды дамытуға бағытталған ынтымақтастық туралы Меморандумға қол қойылды. 2025 жылғы 23 қыркүйекте Гонконг ғылым және технологиялар университетімен (HKUST) және HKUST (Guangzhou) академиялық және ғылыми ынтымақтастықты дамытуды, озық біліммен алмасуды және бірлескен зерттеулер жүргізуді көздейтін үшжақты Меморандум жасалды. 2025 жылғы 6 қарашада ДРК статистика және талдау саласындағы өзара іс-қимылды жетілдіруге бағытталған Қазақстан Республикасы Стратегиялық жоспарлау және реформалар агенттігінің Ұлттық статистика бюросымен Меморандумға қол қойылды. 2025 жылғы 28 қарашада Алматы қаласында көші-қон саясаты саласындағы өзара іс-қимылды дамытуға және бірлескен жобаларды іске асыруға бағытталған Халықаралық көші-қон ұйымымен (ХКҰ) ынтымақтастық туралы Меморандумға қол қойылды. 2025 жылғы 3 желтоқсанда Бангкок қаласында (Таиланд) «Оңтүстік-Оңтүстік» желісі бойынша ынтымақтастықты және үшжақты Өзара іс-қимылды дамытуға бағытталған Таиланд халықаралық ынтымақтастық агенттігімен (TICA) өзара түсіністік туралы Меморандумға қол қойылды.
Жасалған келісімдер халықаралық ынтымақтастықтың орнықты институционалдық базасын қалыптастыруды қамтамасыз етті, бірлескен бастамаларды іс жүзінде іске асыруға көшуге ықпал етті және Агенттіктің халықаралық сараптамаға қолжетімділігін кеңейтті.
Ынтымақтастықты дамытудың қосымша тетігі жұмыс сапарлары және халықаралық іс-шараларға қатысу болды. Есепті кезең ішінде Франция, Корея Республикасы, Жапония, Түркия Республикасы, Таиланд Корольдігі, Индонезия Республикасы, Қырғыз Республикасы, Тәжікстан Республикасы және Өзбекстан Республикаларын қоса алғанда, Еуропа мен Азия елдерін қамтитын 18 шетелдік жұмыс сапары жүзеге асырылды.
Жапон халықаралық ынтымақтастық агенттігімен (JICA) ынтымақтастық шеңберінде Агенттік өкілдері Жапониядағы тағылымдамалар мен оқыту бағдарламаларына қатысты, олардың барысында жобалық циклды басқару тәсілдері, жобалардың тиімділігін бағалау тетіктері, сондай-ақ PDCA жүйесі зерделенді. Алынған білім Агенттіктің ішкі процестерін жетілдіруде қолданылады.
Корея Республикасында KazAID өкілдері оқыту бағдарламаларына қатысып, Корей халықаралық ынтымақтастық агенттігімен (KOICA) кездесулер өткізді. Олардың барысында бірлескен жобаларды іске асыру, тәжірибе алмасу және мамандардың біліктілігін арттыру перспективалары талқыланды.
2025 жылдың қазан айында Агенттік өкілдері Джакарта қаласында (Индонезия Республикасы) өткен Ислам даму банкіне мүше елдердің даму агенттіктерінің 6-шы диалогтық кездесуіне қатысты, онда Indonesian AID және Индонезия Сыртқы істер министрлігімен келіссөздер жүргізілді.
Қырғыз Республикасына, Тәжікстан Республикасына және Өзбекстан Республикасына жұмыс сапарлары шеңберінде мемлекеттік органдармен және халықаралық ұйымдармен кездесулер өткізілді. Қырғыз Республикасына сапар барысында білім беру, денсаулық сақтау, ауыл шаруашылығы және цифрландыру салаларындағы ынтымақтастық перспективалары талқыланды. Тәжікстан Республикасында салалық министрліктермен және халықаралық ұйымдармен келіссөздер жүргізілді, олардың барысында денсаулық сақтау, білім беру, цифрландыру және апаттар қаупін азайтуды қоса алғанда, өзара іс-қимылдың басым бағыттары айқындалды. Өзбекстан Республикасында инновациялар, экология және білім беру саласындағы бірлескен жобаларды дамыту мәселелері талқыланды.
Халықаралық ынтымақтастықты дамытудың маңызды элементі 2025 жылғы сәуірде Манила қаласында (Филиппин Республикасы) өткен «Жаңа көкжиектерді ашу: табысы орташа елдер үшін стратегиялық іс-қимыл жоспары» халықаралық конференциясына KazAID Басқарма Төрағасының қатысуы болды. Іс-шара аясында Қазақстанның тәжірибесі мен Агенттіктің қызметі ұсынылды, сондай-ақ халықаралық әріптестермен екіжақты кездесулер өткізілді.
Сонымен қатар, Агенттік өкілдері Оңтүстік-Оңтүстік ынтымақтастық және үшжақты өзара іс-қимыл жөніндегі Азия-Тынық мұхиты форумына қатысуды қоса алғанда, халықаралық форумдар мен оқыту іс-шараларына қатысты. Есепті кезеңде барлығы 17 халықаралық іс-шараға қатысу қамтамасыз етілді, бұл кәсіби байланыстарды кеңейтуге және өзекті білімдермен алмасуға ықпал етті.
Қызметкерлердің біліктілігін арттыру мақсатында Швейцарияның даму және ынтымақтастық агенттігінің (SDC) қатысуымен оқыту ұйымдастырылды, оның шеңберінде жобалық циклды басқару, тиімділікті мониторингілеу және бағалау, сондай-ақ өзгерістер теориясын қолдану мәселелері қаралды.
Осылайша, 2025 жылы KazAID меморандумдар жасасуды, кездесулердің едәуір санын өткізуді, шетелдік сапарларды іске асыруды және халықаралық бастамаларға қатысуды қамтитын халықаралық ынтымақтастықтың кешенді дамуын қамтамасыз етті. Іске асырылған шаралар институционалдық байланыстарды нығайтуға, әріптестік желіні кеңейтуге, тәжірибе мен біліммен тиімді алмасуға, сондай-ақ Қазақстанның халықаралық даму жүйесіндегі рөлін арттыруға ықпал етті.

ЭЫДҰ-мен ынтымақтастық
2025 жылғы 17-18 ақпан аралығында KazAID Басқарма Төрағасы А.Арыстановтың ЭЫДҰ-мен Жол картасын іске асыру мәселелері бойынша Париж қаласына сапары өтті. Оның барысында KazAID және ЭЫДҰ ынтымақтастығының ағымдағы жай-күйі мәселелері талқыланды, сондай-ақ Қазақстандағы ДРК жүйесін институционалдық нығайту бойынша қол жеткізілген нәтижелер мен одан әрі қадамдар қаралды. 
ЭЫДҰ өкілдері қазақстандық тараптың қол жеткізген жетістіктеріне және оның Директоратымен өзара іс-қимыл деңгейіне қанағат білдірді. Қазақстанның ЭЫДҰ даму комитетіне қатысушы ретінде кіруінің маңыздылығын атап өтті, бұл басқа елдермен тәжірибе алмасуға, Қазақстанның басқа қатысушылар арасында танымалдылығын арттыруға, елдің халықаралық дамуға жәрдемдесу ниетін растауға, даму мәселелері бойынша ЭЫДҰ-ның қажетті баяндамалары мен есептерін алуға мүмкіндік береді. (анықтама: КСР қатысушылары - Әзірбайжан, Болгария, Хорватия, Румыния, БАӘ, Катар, Кувейт, Сауд Арабиясы. Жылдық жарналар 13 800 еуроны құрайды). Өткен жылы ЭЫДҰ-ның Қазақстандағы бағалау миссиясын ескере отырып, қазіргі уақытта біз қатысушының барлық өлшемдеріне жауап береміз. Осы жылы ДЖК-ға өтінім беру орынды деп санаймыз. 
Сапар барысында 2025 жылғы 3-5 наурыз аралығында KazAID өкілдері ЭЫДҰ дамуды қаржыландыру статистикасы жөніндегі жұмыс тобының (WP-STAT) отырысына қатысты, сондай-ақ Даму мақсатында ынтымақтастық жөніндегі ЭЫДҰ Директоратының (DCD) өкілдерімен жұмыс кездесулерін өткізді. Кездесулерде Қазақстанның дамуға ресми көмектің (ДРК)  жаһандық жүйесіне қатысуына, Қазақстандағы ДРК жүйесін дамыту жөніндегі жол картасы шеңберінде ЭЫДҰ-мен өзара іс-қимылына, сондай-ақ ДРК бойынша Қазақстанның есептілігінің әдіснамалық аспектілеріне қатысты мәселелер талқыланды. Қазақстанның Халықаралық ұйымдарға жарналарын дұрыс кодтау және оларды ЭЫДҰ жүйесінде есепке алу мәселелеріне ерекше назар аударылды. 
2025 жылғы 4 маусымда ҚР СІМ қолдауымен «KazAID» Қазақстандық халықаралық даму агенттігі «Қазақстандағы ДРК жүйесін дамыту жөніндегі ЭЫДҰ мен KazAID жол картасы» жобасын іске асыру мақсатында ҚР Үкіметі мен Экономикалық ынтымақтастық және даму ұйымы (ЭЫДҰ) арасындағы Келісімді іске асыру шеңберінде дамуға ресми көмек туралы статистикалық есептілікті ұсыну бойынша ҚР мемлекеттік органдарының өкілдері үшін семинар ұйымдастырды.
 Іс-шараға ҚР мемлекеттік органдары, KazAID, ҚР ҰЭМ жанындағы Экономикалық зерттеулер институтының, сондай-ақ "QazIndustry" қазақстандық индустрия және экспорт орталығының 30 өкілі қатысты. Семинар соңында барлық қатысушыларға қатысу туралы сертификаттар табысталды. Спикерлер ҚР мемлекеттік органдары өкілдерінің қатысуының жоғары деңгейін атап өтті және қатысушылардан семинардың форматы мен ұйымдастырылуы туралы оң пікірлер алынды. Күн қорытындысы Қазақстанда ДРК бойынша есептіліктің тұрақты және ашық жүйесін құрудың маңыздылығын растады. 
2025 жылы ҚР СІМ қолдауымен Агенттік орталық мемлекеттік органдардың 2024 жылы ДРК көрсеткен деректерін жинау бойынша жұмыс жүргізді. 2024 жылғы ДРК туралы есепті ЭЫДҰ ДЖК-ға ұсынғаннан кейін статистикалық есептілікті ұсыну бойынша ЭЫДҰ ДЖК директиваларына сәйкес ЭЫДҰ сарапшыларымен түпкілікті есепті жасау бойынша жұмыс жалғастырылды. 
[bookmark: _GoBack]2023 жылдан 2024 жылға дейін техникалық және гуманитарлық көмекті, стипендиялық бағдарламаларды, халықаралық ұйымдарға жарналарды қоса алғанда, Қазақстанның ДРК 31,7 млн. АҚШ долларынан 50,4 млн. АҚШ долларына дейін, яғни 55% - дан астамға өсті. 

